Kaokoland Toer - 93.4fm - Radio Namakwaland - Die beste in die weste.
(Na 'n kykie in elke dag is daar 'n skakel na die fotogallery – gaan loer gerus)
Dag 1 Sondag 9 Mei
Die kampterrein Elisenheim, 15km Noord van Windhoek is die versamelpunt waar die toergroep Saterdagaand 8 Mei oorslaap. Ons toerleier, Neal van den Berg, stel die Sondagoggend ons ondersteuningspan, Uri Advertures, aan die groep voor. Die span bestaan uit Eben Deport en sy vrou Marita, eienaars van Uri Advertures, asook Len en Patric, twee gesoute lede uit die Uri Adventures personeelkorps. Dis Sondag en boonop Moedersdag en Johan (Potlood) Engelbrecht bring vir ons 'n gepaste boodskap uit die Woord. Ter viering van Moedersdag oorhandig die Hoofbestuurder van Radio Namakwaland, aan elkeen van die dames in die groep, 'n resepteboek.. Dis ook Nick van Wyk van Aranos se verjaardag en na 'n heerlike ontbyt vertrek ons na Okahandja waar ons brandstof en proviant aanvul.. Ons ry verder na Otjiwarongo waar die laaste aankope gedoen word voor ons vertrek na die Etotongwe Lodge net buite Outjo. Ons word bederf met 'n laaste stukkie "beskawing" in die vorm van 'n heerlike buffet ete.
FOTOGALLERY DAG 1
Dag 2 Maandag 10 Mei
Na ontbyt en oggendgodsdiens vertrek ons na Kamanjab, die laaste vulstasie voor ons byna 1000 km verder en 'n paar dae later op Opuwo eers weer brandstof sal kry. Ongeveer 50km verder op die Ruacanapad draai ons wes in die rigting van Sesfontein. verby Baadjie, die kontrolepunt van die rooilyn, waar die hele konvooi inteken en bietjie uitgespan. Ons ry deur die pragtige Khowarib Schlucht, Damaraland se woestyn juweel, tot waar ons in die Khowarib Vlaktes boskamp maak om die aand oor te slaap. Dis 'n vallei vol pragtige Mopanie- en Bloedbome, oortrek met gras na die goeie reëns, so hoog dat ons na die saadnette gryp. Wat 'n gesig en belewenis – die stilte en sterreprag om 'n kampvuur – net soos toe God dit geskep het!
FOTOGALLERY DAG 2
FOTOGALLERY DAG 3
Dag 4 Woensdag 12 Mei
Ons val vroegoggend in die pad – vol hoop om olifante te sien. Die rivier vernou by 'n poort tot skaars vyf meter breed – gelukkig is daar nie olifante nie, want verbykomkans is daar nie. Net anderkant die poort kry ons eers 'n paar kameelperde! 'n Entjie verder word ons droom waar – 'n klein troppie woestynolifante!!. Hul is rustig en ons beweeg tot baie naby aan hulle sonder enige agressie – ten spyte van die kleintjie! Woestynolifante is aangepas om tot vier dae sonder water klaar te kom. Hulle grawe gate vir water en voorsien dikels so ook water vir ander diere. Hierna beweeg ons uit die rivierloop oor na die vlaktes oppad na Puros. Ons kry troppe en troppe springbokke en gemsbokke. Nog 'n seldsame gebeurtenis was toe ons afkom op vier leeus wat jag maak op 'n paar Sebras. Ons volg hulle en sien hoe hulle teen 'n koppie uitklim om later oor die horison te verdwyn. Die aand slaap ons naby Puros langs die rivier.
FOTOGALLERY DAG 4
Dis Hemelvaartdag en na ontbyt en 'n Hemelvaartdiens ry ons dieper in Kaokoland in. Verby Puros ry ons verder in die droë rivierloop van die Hoarusibrivier. Ons gewaar nog woestynolifante en kameelperde. Die woestynolifante is van die selfde spesie as ander Afrika olifante, maar dis een van slegs twee groepe wat in woestynagtige dele voorkom – die ander is in Mali in Noord Afrika. Hul liggaamsgewig is minder, maar hulle pote is groter as die wat in gunstiger omstandighede voorkom. Verder rivier op kry ons die vars oorblyfsels van 'n jong Sebra. Ons kry die drie leeus wat dit gevang het en neem mooi fotos. Ons is voorwaar bederf om soveel leeus te kry en dit alles op een toer! Net voor Orepembe beweeg ons oor na die Khumibrivier. Hierna verander die omgewing drasties van die baie klipperige dele met pragtige berge tot 'n area met verstommende bome en weliger plantegroei. Ons slaap ongeveer 80 km van Van Zyl's Pas af in 'n droë rrivierloop naby die Otjihaa Village.
FOTOGALLERY DAG 5
Dag 6 Vrydag 14 Mei
Die Himba vroue van die Otjihaa Village kuier vroegoggend saam met ons. Ons is nou oppad na Zyl's Pas toe en is oorbluf deur die groot verskeidenheid boomspesies waaronder die Kremetart, Bottelbome, Mopanie, Boesmangif en baie ander volop is. Ons besoek die grafte van Herero Hoofmanne en dele van die pad in aanloop na die pas is baie moeilik en word daar geklim en geklouter. Die pas, wat ongeveer 10,6km lank is, is vernoem na Ben van Zyl wat in 1960 'Bantu Kommissaris" van die Kaokoveld was. Hy en sy regterhand, Jeremia en 'n span Himbas het verskeie roetes in die Kaokoland gebou. Die toergroep is baie opgewonde om die eerste gedeelte van die pas aan te pak – dit waarna almal so uitgesien het. Die eerste gedeelte verloop vlot en ons besluit om halfpad te oornag aangesien ons nie voor donker die onderpunt kon bereik nie.
FOTOGALLERY DAG 6
Dag 7 Saterdag 15 Mei
Die groep is vroegoggend reg vir die res van die Van Zylspas. Daar word eers by die uitkykpunt gestop om die asemrowende vlaktes van die MarienfluB te besigtig. Die MarienfluB lê tussen die Otjihipa-, Baynes-, en Hartmansberge. Die Hartmansberge lê aan die Westekant en die Otjihipaberge – wat op plekke tot 1500 m hoog is, aan die Oostekant. Tydens goeie reëns word die sanderige vallei omskep in 'n grasland wat troppe gemsbokke, springbokke, volstruise en ander wildsoorte lok. Dis hier waar die onverklaarbare 'fairy circles' of kaal sirkelvormige kolle voorkom. Ons ry Noord tot by die Kunenerivier waar ons by Otjinungwe met sy heerlike geriewe oornag. Ons swem saam met die korkodille en speel uit om die Botsjabal-kampioene aan te wys.
FOTOGALLERY DAG 7
FOTOGALLERY DAG 8
FOTOGALLERY DAG 9
Dag 10 Dinsdag 18 Mei
Na 'n heerlike ontbyt vertrek ons na Enyandi al langs die oewers van die Kunene oppad na Ruacana. Min het ons geweet die moeilike deel van die roete begin nou eers. Na die baie reën vroeër in die seisoen is die vlak van die rivier steeds hoog, maar dis veilig om die roete te volg. Slegs 'n week vroëer was die roete nog onbegaanbaar. Die rivier vloei sterk en ons sien net op een plek 'n krokodil met die verkyker. Vandag se roete neem ons deur groot koepels bome en al is die vordering stadig is dit tog baie opwindend. Dis plek-plek selfs moeiliker as Van Zylspas. Daar is genoeg tyd om die natuurskoon te bewonder en die plantegroei is verstommend. Ons kamp in die Enyandi gemeenskapskamp sonder enige geriewe in 'n area waar die Makalani palms amper 'n klein woud vorm. Hier vertak die Kunene in tientalle klein stroompies wat eilande vorm met hordes Makalani Palms al langs die rivier. Die waaghalsiges bad in die rivier, selfs al is water nou so volop.
Dag 11 Woensdag 19 Mei
Ons ry vandag verder Oos in die rigting van Ruacana, verby Swartbooisdrift. Ons besoek die monument opgerig ter nagedagtenis aan die Dorslandtrekkers wat hier die Kunene oorgesteek het Angola toe. Dit is 'n onbeskryflike mooi roete met baie uitdagings. Waar ons ry op die walle van die Kunenerivier en Angola op die linkerkant en die Zebraberge regs deur talle kleiner riviere wat in die Kunene uitloop, is die natuur in sy ongereptheid iets om nooit te vergeet nie. Die Kunene het 'n baie unieke ekosisteem met weelderige plantegroei op die oewers wat vinnig oorvloei in byna 'n woestynlandskap. Die voëllewe langs hierdie standhoudende rivier wat vir 300 km deur Namibië vloei is volop met die roep van die visarend seker die kenmerkendste. Ons oornag by die Kunene Island Kampterrein met volledige ablusie geriewe en selfs 'n swembad wat uit die rivier volgepomp word. Ons beleef een van daardie skouspelagtige sonsondergange waarvoor Kaokoland so bekend is.
FOTOGALLERY DAG 11
FOTOGALLERY DAG 12
Dag 13 Vrydag 21 Mei
Die toer loop vandag amptelik ten einde, maar Ruacana is nog nie die eindbestemming nie. Na ontbyt vertrek ons rigting suid na ons bestemming anderkant Otjiwarongo waar ons by die Otjiwa Lodge op 'n privaat wildplaas met uitstekende geriewe gaan oornag. Die rit is lank maar ons vorder goed want ons is nou nie meer op grondpaaie nie. Die roete deur Ovamboland is steeds mooi, maar nie so ongerep soos Kaokoland nie. Ons sê langs die kampvuur ons dankies en raak vervul met 'n soort heimwee – ons neem nou nie meer net van toerlede afskeid nie, maar van toerfamilie. Wilke van den Berg wat die vorige aand by ons aangesluit het om die afskeidsfotos te neem en word wakker met 'n yslike pofadder reg onder sy matras waarop hy geslaap het. Lekker in die natuur né Wilke. Basie en Heleen van Wyk herdenk hulle troudag en slaap in die nabygeleë luukse chalets. Memories are made of this!